钦定古今图书集成/明伦汇编/官常典/第599卷 > 吕居简
## 钦定古今图书集成/明伦汇编/官常典/第599卷 > 吕居简

按《宋史吕蒙正传》：蒙正子居简，殿中丞，庆历中提点
京东刑狱。时夏竦有憾于石介，介死，竦言于上曰：“‘介
未尝死，北走邻国矣’。乃遣中使发棺验之。居简谓曰：
‘万一介果死，则朝廷为无故发人之墓，奈何’？中使曰：
‘于君何如’？居简曰：‘介死，当时必有内外亲族及门生
会葬，问之可也’。”中使乃令结状保证以闻，介事乃白。
居简长者，其行事多类此。徐州妖人孔直温挟左道
诱军士为变，或诣转运使告，不受词。居简令易其牒，
尽捕究党与，贷诖误者，请于朝，斩直温等。濮州复叛，
都民惊溃，居简驰往，获首恶诛之。因大阅兵享劳，奸
不得发。用二事迁秩盐铁判官，拜集贤院学士、知梓
州、应天府，徙荆南，进龙图阁直学士、知广州陶甓，甃
城，人以为便。以兵部侍郎判西京御史台。卒，年七十
二。